ESSOMO 18
Tuyamba Tutya Baganda Baffe Abali mu Buzibu?
Bwe wagwawo akatyabaga konna, amangu ddala Abajulirwa ba Yakuwa bakola enteekateeka okuyamba bannaabwe ababa bakoseddwa. Ekyo kyoleka okwagala okwa namaddala kwe tulina eri baganda baffe. (Yokaana 13:34, 35; 1 Yokaana 3:17, 18) Tubayamba tutya?
Tuwaayo ssente. Bwe waagwawo enjala ey’amaanyi mu Buyudaaya, Abakristaayo ab’omu Antiyokiya baaweereza baganda baabwe ssente ez’okubayamba. (Ebikolwa 11:27-30) Naffe bwe tukimanya nti baganda baffe mu kitundu ekimu bali mu buzibu obw’amaanyi, tuwaayo ssente okuyitira mu kibiina mwe tuli, ne babafunira bye beetaaga.
Tubaako bye tubakolera. Abakadde ababa mu kitundu awaba wagudde akatyabaga bafuba okumanya buli wa luganda bw’ali. Wateekebwawo akakiiko akakola ku by’emmere, amazzi ag’okunywa, eby’okwambala, eby’ensula, n’eby’obujjanjabi. Abajulirwa ba Yakuwa bangi beesasulira entambula ne bagenda mu bitundu ebyo okuddaabiriza ennyumba n’Ebizimbe by’Obwakabaka ebiba byonooneddwa, oba okuwa obuyambi obw’engeri endala. Obumu bwe tulina n’obumanyirivu bwe tufunye olw’okukolera awamu ng’ab’oluganda bitusobozesa okukola amangu enteekateeka ezeetaagisa okuyamba baganda baffe nga waguddewo obuzibu bwonna. Wadde nga tuyamba abo “be tuli nabo mu kukkiriza,” bwe kiba kisoboka tuyamba n’abalala, ka babe ba ddiini ki.
Tubayamba mu by’omwoyo era tubagumya. Abo ababa bakoseddwa nga waguddewo akatyabaga baba beetaaga okubudaabudibwa. Mu biseera ng’ebyo Yakuwa “Katonda ow’okubudaabuda kwonna” atugumya. (2 Abakkolinso 1:3, 4) Tubudaabuda abo abali mu nnaku nga tukozesa Bayibuli, ne tubalaga nti Obwakabaka bwa Katonda mangu ddala bujja kumalawo ebintu byonna ebireeta ennaku n’okubonaabona.
Kiki ekisobozesa Abajulirwa ba Yakuwa okukola enteekateeka mu bwangu okuyamba baganda baabwe nga waguddewo akatyabaga?
Tukozesa tutya Bayibuli okubudaabuda abo ababa bakoseddwa nga waguddewo akatyabaga?
lug_Latn lug_Latn lug_Latn lug_Latn lug_Latn lug_Latn lug_Latn lug_Latn